Шонен-ойгырен коштымыжым Юрий нигӧлан луктын ойлаш тоштын огыл. Каласкален лач ик йолташлан-яндар кагазлан. Но возымыжым печатьыш пуаш тоштын огыл. «Пуэм гынат, садыгал огыт печатле», - шонен. Студент Чавайнын пиалешыже, 1956 ий шошым ВЛКСМ Марий обком ден «Рвезе коммунист» газет редакций совет молодёжьын всесоюзный фестивальже вашеш литератур ден искусство шотышто конкурсым увертареныт. Тудо 1 апрель гыч 1 декабрь марте шуйнен.